Oskar Autio

Oskar Autio (s. 6. lokakuuta 1999 Espoo) on suomalainen jääkiekkomaalivahti, joka pelaa Saksan toiseksi korkeimmalla sarjatasolla DEL2-liigan Starbulls Rosenheimissa.
Ura.
Seuraura.
Autio on Espoo Bluesin kasvatti. Hän voitti kauden 2014–2015 päätteeksi C-nuorten Suomen-mestaruuden. Kaudella 2015–2016 Autio voitti B-nuorten SM-hopeaa. Kauden 2016–2017 hän pelasi pääasiassa Bluesin A-nuorissa. Autio valittiin A-nuorten SM-liigan marraskuun kuukauden tulokkaaksi. Hän vahvisti myös seuran B-nuoria pudotuspeleissä, jotka päättyivät SM-hopeaan.
Kauden 2017–2018 Autio aloitti Bluesin A-nuorissa, mutta hän siirtyi kuitenkin jo alkukaudella Yhdysvaltoihin USHL-junioriliigan Chicago Steeliin. Autio torjui siellä 39 runkosarjaottelussa 20 voittoa ja seitsemässä playoff-ottelussa kolme voittoa. Hänet valittiin kauden päätteeksi liigan tulokkaiden tähdistökentälliseen.
Vuosina 2018–2022 Autio kävi Pennsylvanian osavaltionyliopistoa, jossa oli aiemmin pelannut myös hänen isoveljensä Erik. Autio pelasi kahtena ensimmäisenä vuotenaan yhteensä vain kahdeksan ottelua, mutta hän voitti "Sophomore-vuotenaan" 2019–2020 kuitenkin Big Ten Conferencen runkosarjan mestaruuden. "Junior-vuotenaan" 2020–2021 Autio nousi joukkueensa pääasialliseksi ykkösmaalivahdiksi ja hän pelasi 18 ottelua. Autio palkittiin kauden päätteeksi B1G:n urheiluhenkisimpänä pelaajana. "Senior-vuotenaan" 2021–2022 hän pelasi 23 ottelua. Kaudeksi 2022–2023 Autio siirtyi Vermontin yliopistoon, jossa hän jäi pääasialliseksi kakkosmaalivahdiksi Gabriel Carrierelle ja pelasi 12 ottelua. Viimeisen yliopistovuotena päätteeksi huhtikuussa 2023 Autio siirtyi koesopimuksella ECHL-joukkue Allen Americansiin, jossa hän pelasi yhdessä ottelussa viisi minuuttia. Viikkoa myöhemmin Autio siirtyi koesopimuksella samassa liigassa pelaavaan Wheeling Nailersiin, jossa hän pelasi yhden ottelun.
Joulukuussa 2023 Autio siirtyi 7. tammikuuta 2024 kestäneellä sopimuksella SM-liigajoukkue Turun Palloseuraan paikkaamaan alle 20-vuotiaiden MM-kilpailuihin lähteneen Noa Valin jättämää aukkoa, minkä lisäksi Eetu Anttila oli loukkaantunut. Hän teki liigadebyyttinsä 28. joulukuuta 2023 Kärppiä vastaan. Autio vaihdettiin Filip Lindbergin tilalle TPS:n maalinsuulle noin ottelun puolessä välissä ajassa 29.47, kun joukkue kavensi ottelun 3–4:ään. Hän torjui 28.25 minuutin aikana kuusi kertaa, eikä päästänyt maaliakaan. Kärpät lopulta kuitenkin voitti ottelun viimeisteltyään TPS:n maaliin loppulukemat 3–5. Ensimmäisen SM-liigaottelunsa aloittavana maalivahtina Autio pelasi 6. tammikuuta 2024 vieraissa Vaasan Sportia vastaan. Hän torjui TPS:n 4–5-voittoon päättyneessä ottelussa 27 kertaa. Autio pelasi TPS:ssä kolmessa ottelussa, kunnes lyhyen sopimuksensa päätyttyä tammikuussa hän siirtyi kuukauden mittaisella sopimuksella KooKoohon paikkaamaan loukkaantuneen Oskari Setäsen jättämää aukkoa. Hänen sopimukseensa sisältyi myös optio loppukaudesta 2023–2024. Autio pelasi joukkueessa kaksi ottelua, kunnes Setäsen kuntouduttua hänen sopimuksensa purettiin helmikuussa. Jo samana päivänä Aution uutisoitiin siirtyvän loppukauden kattavalla sopimuksella Saksan toiseksi korkeimmalle sarjatasolle DEL2-liigan Starbulls Rosenheimiin. Tätä sopimusta jatkettiin toisella vuodella. 30. joulukuuta 2024 julkistettiin yli 4 000 katsojan edessä hänen sopimuksensa varhainen jatkaminen kahdella vuodella vuoteen 2027 asti. Suoritettuaan DEL2:n pääkierroksen 2024/25, hän sai sekä "Vuoden maalivahti"- että "Vuoden pelaaja" -palkinnot "Die Besten der Saison" -palkintotapahtumassa 8.3.2025.
Maajoukkueura.
Autio edusti Suomea alle 18-vuotiaiden MM-kilpailuissa vuonna 2017, jolloin hän voitti hopeaa. Autio toimi kuitenkin koko turnauksen ajan joukkueensa kolmosmaalivahtina, eikä hän pukenut yhteenkään otteluun. Yhteensä Autio on pelannut yhden nuorten ja neljä poikien maaottelua.
Muuta.
Aution isoveljet Olli ja Erik ovat pelanneet myös jääkiekkoa. Olli pelasi puolustajana II-divisioonatasolla. Erik pelasi omalla urallaan puolustajana pudotuspelit mukaan lukien yhteensä 106 SM-liigaottelua Saimaan Pallossa, Tampereen Ilveksessä, Pelicansissa ja KooKoossa. Hän toimii nykyään Mestis-joukkue Kiekko-Vantaan toimitusjohtajana.
Oskar Autio valmistui ylioppilaaksi Haukilahden lukiosta keväällä 2018.
Autio on maininnut suosikkipelaajakseen Tuukka Raskin.